“เครือซีพี” มอบเงินบริจาคลูกค้ากลุ่มทรู 3.9 ลบ. ให้ “สภากาชาดไทย”
“เครือซีพี” ร่วมกับ TRUE ส่งมอบเงินบริจาคจากลูกค้ากลุ่มทรู 3.9 ลบ. ในโครงการ Let Them See Love 2021ให้กับ “สภากาชาดไทย”
“เครือซีพี” ร่วมกับ TRUE ส่งมอบเงินบริจาคจากลูกค้ากลุ่มทรู 3.9 ลบ. ในโครงการ Let Them See Love 2021ให้กับ “สภากาชาดไทย”
18 พ.ค. 2565

นายเตช บุนนาค เลขาธิการสภากาชาดไทย พร้อมด้วย นายแพทย์วิศิษฎ์ ฐิตวัฒน์ ผู้อำนวยการศูนย์รับบริจาคอวัยวะ และผู้ช่วยศาสตราจารย์ แพทย์หญิงลลิดา ปริยกนก ผู้อำนวยการศูนย์ดวงตา รับมอบเงินบริจาคจากลูกค้ากลุ่มทรูผ่าน SMS ระบบทรูมูฟ เอช รวมถึงแอปพลิเคชันทรูมันนี่ วอลเล็ท และการโอนเงินบริจาคให้กับบัญชีธนาคารของทางศูนย์ฯ จำนวน 3,937,554 บาท ในโครงการ “Let Them See Love 2021” จากผู้แทนเครือเจริญโภคภัณฑ์ และ บริษัท ทรู คอร์ปอเรชั่น จำกัด (มหาชน) หรือ TRUE
โดย นางรุ่งฟ้า เกียรติพจน์ ผู้บริหารด้านโครงการพิเศษ เครือเจริญโภคภัณฑ์ และผู้ช่วยบริหารงานประธานคณะกรรมการบริหาร กลุ่มทรู เป็นผู้แทนส่งมอบ ณ อาคารเทิดพระเกียรติฯ สภากาชาดไทย เพื่อสมทบทุนเป็นค่าใช้จ่ายในกระบวนการบริจาคอวัยวะและดวงตาอย่างต่อเนื่อง
สำหรับเครือเจริญโภคภัณฑ์ และ TRUE ร่วมกับศูนย์ดวงตาและศูนย์รับบริจาคอวัยวะ สภากาชาดไทย ดำเนินโครงการ “Let Them See Love” เป็นปีที่ 16 ติดต่อกัน เพื่อรณรงค์ให้คนไทยตระหนักถึงความสำคัญของการให้อวัยวะและดวงตา ที่สามารถต่อชีวิตผู้รับที่กำลังรอคอยการบริจาคที่มีรออยู่อีกมากกว่า 23,015 ราย โดยในปีนี้นำเสนอผ่านแนวคิดโฆษณา “โอนอวัยวะ” เจาะกลุ่มคนยุคดิจิทัล สร้างความรู้สึกที่เข้าใจง่ายที่ไม่ว่าอะไรก็โอนง่าย โอนไว โอนได้หมด เหมือนกับการบริจาคอวัยวะและดวงตาที่ไม่ใช่เรื่องไกลตัว ทุกคนสามารถแสดงความจำนงบริจาคได้ง่ายๆ เพราะในวันหนึ่งที่เราไม่ได้ใช้แล้ว อวัยวะเหล่านี้ยังเป็นประโยชน์ที่สามารถโอนให้คนอื่นใช้ต่อไปได้
ขณะที่ นางนภัคพร บุญญาภิสิทธิ์ ผู้ป่วยที่ได้รับการปลูกถ่ายลำไส้เล็ก ตับ ตับอ่อน และกระเพาะอาหารในคราวเดียวกันสำเร็จเป็นรายแรกของไทย กล่าวว่า รู้สึกดีใจที่ได้รับการบริจาคอวัยวะ และขอขอบคุณผู้บริจาคทำให้ตนได้มีชีวิตใหม่ในวันนี้ โดยในช่วงเวลา 3 ปีที่อยู่โรงพยาบาลรอคอยการปลูกถ่ายอวัยวะในห้องปลอดเชื้อโดยไม่ได้เห็นโลกภายนอก เมื่อทางศูนย์รับบริจาคอวัยวะสภากาชาดไทยได้แจ้งว่าได้มีผู้บริจาคอวัยวะ จึงรู้สึกราวปาฏิหาริย์ที่ได้อวัยวะใหม่ทำให้เราสามารถกลับมาใช้ชีวิตอยู่กับครอบครัว แม้จะไม่ร้อยเปอร์เซ็นต์แต่ก็ยังได้ใช้ชีวิตกับคนที่เรารัก จึงคิดได้ว่าการให้อวัยวะเป็นสิ่งที่ประเสริฐ ทำให้คนๆ หนึ่งได้มีลมหายใจต่อได้ จึงอยากให้ทุกๆ คนเห็นถึงความสำคัญของการบริจาคอวัยวะสามารถช่วยชีวิตได้อีกหลายชีวิต
ทั้งนี้ ประชาชนที่ต้องการมีส่วนร่วมช่วยเหลือผู้ป่วยอวัยวะเสื่อมสภาพยังสามารถร่วมบริจาคทุนทรัพย์ เพื่อสมทบทุนค่าใช้จ่ายในกระบวนการบริจาคอวัยวะและดวงตาได้อย่างต่อเนื่องตลอดทั้งปี ผ่านบัญชีธนาคาร  “ศูนย์ดวงตา สภากาชาดไทย” เลขที่บัญชี 045-231390-2 ธนาคาร ไทยพาณิชย์ สาขา สภากาชาดไทย และ “ศูนย์รับบริจาคอวัยวะ สภากาชาดไทย” เลขที่บัญชี 023-1-25888-7 ธนาคาร กรุงไทย สาขา สุรวงศ์
สำหรับลูกค้ากลุ่มทรู บริจาคผ่าน SMS ระบบทรูมูฟ เอช โดยพิมพ์ 10 เพื่อบริจาค 10 บาท* หรือ พิมพ์ 100 เพื่อบริจาค 100 บาท* โดยไม่หักค่าใช้จ่าย ส่งไปที่หมายเลข 91255 (*ไม่รวมภาษีมูลค่าเพิ่ม) หรือบริจาคผ่านแอปพลิเคชัน ทรูมันนี่ วอลเล็ท ติดตามข้อมูลเพิ่มเติมได้ที่ www.letthemseelove.com